****

Republika e Kosovës

Republika Kosova-Republic of Kosovo

Qeveria - Vlada - Government

Ministria e Administrimit të Pushtetit Lokal

Ministarstvo Administracije Lokalne Samouprave

Ministry of Local Government Administration

*Qershor, 2020*

**Takimi virtual me organizatat e shoqërisë civile**

Me datë 17.05.2020 është mbajtur takimi i parë virtual i Forumit Konsultativ të MAPL-së me Organizata të Shoqërisë Civile. Të pranishëm në takim ishin:

* *Përfaqësues nga MAPL*
* *Përfaqësues nga DEMOS*
* *Instituti GAP*
* *KLGI*
* *Lëvizja FOL*
* *KDI*
* *Syri i Vizionit*
* *Demokracia Plus*
* *D4D*
* *Ec Ma Ndryshe*
* *KCSF*
* *Polis*
* *INPO*
* *CIVIKOS*

**Rendi i ditës:**

*Takimi i virtual i Forumit Konsultativ të MAPL-së me Organizata të Shoqërisë Civile*.

**11:00**                                Kyçja e pjesëmarrësve në platformë:

**11:00 – 11:05**                  Fjalimi hyrës

                                           Rozafa Ukimeraj Sekretare e Përgjithshme MAPL

**11:05 – 11:20**                  Diskutim për masat e ndërmarra nga MAPL për komunat lidhur me COVID- 19

**11:20 – 11:40**Diskutim për përmbajtjen e dokumentit (Projekt-rregullores) të Performancës

komunale

**11:30 – 11:50**                  Planet e OJQ-ve për vitin 2020

**11:50 -  12:00**                  Konkluzionet e takimit

Takimin e ka përshëndetur znj. Rozafa Ukimeraj, Sekretare e Përgjithshme, MAPL

Takimi është kryesuar dhe moderuar nga Shkëlqim Jakupi, Udhëheqës i Departamentit për Integrime Evropiane dhe Koordinim të Politikave.

Znj. Rozafa Ukimeraj në fillim të takimit përgëzoi për bashkëpunimin e shoqërisë civile me MAPL-në, si dhe njoftoi për interesimin e aktereve të tjerë për punën e Forumit. Ajo theksoi se për punën e Forumit janë të interesuar edhe akterë tjerë, si p.sh MBPZHR e cila është e interesuar që Forumi të emëron pjesëmarrës në komisionet për dhënien në shfrytëzim të pronave të Agjencionit Pyjor të Kosovës, kur është e nevojshme, apo të diskuton tema që kanë të bëjnë me politikat e kësaj Ministrie.

**Tema 1: Masat e marra nga MAPL për komunat lidhur me COVID 19**

Z. Yll Valla, Udhëheqës i Divizionit për Komunikim me Publikun, falënderoi të pranishmit dhe bëri një prezantim të shkurtër rreth aktiviteteve, përkatësisht masave të marra nga MAPL për komunat lidhur me pandeminë globale të COVID- 19. Ai u fokusua në rolin e MAPL-së në koordinimin dhe zhvillimin e aktiviteteve ndërinstitucionale dhe në raport me komunat. z. Valla, theksoi se MAPL ka përgatitur Planin e Veprimit për ndërmarrjen e masave konkrete lidhur me pandeminë globale Coronavirus  COVID – 19. Janë njoftuar të gjithë zyrtarët e MAPL-së lidhur me vendimet e Qeverisë dhe janë përgatitur udhëzimet e nevojshme për zhvillimin e aktiviteteve nga zyrtarët përmes distancës/shtëpisë. Në vazhdimësi komunat janë informuar rreth situatës së pandemisë në vend, janë adresuar në komuna një sërë kërkesash dhe njoftimesh nga Qendra Operative Emergjente, Qendra Operative e Ministrinë e Punëve të Brendshme dhe Administratës Publike dhe Qendra për Parandalim dhe Kontroll të Sëmundjeve. Gjatë kësaj periudhe, janë vizituar komunat e prekura nga pandemia dhe komunat tjera, për të ofruar mbështetje dhe për të parë nevojat dhe kërkesat e tyre, si dhe t’i adresuar ato tek institucionet gjegjëse, Ministria e Shëndetësisë dhe Ministria e Punëve të Brendshme dhe Administratës Publike, në mënyrë që të ketë një menaxhim më efikas të pandemisë së COVID – 19.

**Tema 2: Prezantim i Projekt Rregullores për menaxhimin e performancës komunale**

Z. Diellor Gashi, Udhëheqës i Departamentit për Performancë dhe Transparencë Komuna bëri prezantimin e draftit të Rregullores së re për Sistemin e Menaxhimit të Performancës Komunale dhe Skemës së Grantit të Performancës Komunale. Z. Gashi theksoi nevojën e hartimit të një rregullore të re pasi është shtuar numri i fushave dhe indikatorëve, nevoja e largimit të fushave nga rregullorja e vjetër në mënyrë që ndryshimi i tyre mos të këtë implikime në ndryshimin e rregullores, ndarja e qartë dhe në përbërje në mes të komisionit të ankesave në rastet e ankesave të komunave në vlerësimet e tyre në raportin vjetor të performancës dhe komisionit tjetër të veçantë të ankesave i cili shqyrton ankesat e komunave sa i përket klasifikimit të tyre për grant. Kjo rregullore pas hyrjes në fuqi pritet të shfuqizojë rregulloren aktuale në fushën e sistemit të menaxhimit të performancës komunale. Pas interesimit të afateve për përfundim të rregullores, z. Gashi shpjegoi që drafti i rregullores është dërguar në të gjitha komunat për komente dhe është plasuar për konsultime publike përmes platformës për konsultime publike të Qeverisë sipas afateve 27 maj deri 16 qershor 2020. Sipas vendimit të MAPL-së për themelimin e grupit punues për hartimin e kësaj rregullore, afati për përfundimin e procesit është data 30 qershor 2020.

**Tema 3: Prezantim mbi Planin kornizë të punës së Forumit për 2020 dhe Koncepti i fizibilitetit të punës së forumit**

Z. Visar Rushiti i angazhuar përmes projektit DEMOS në ofrimin e mbështetjes së Forumit Konsultativ për Qeverisje Lokale ka prezantuar në pika të shkurtra planin kornizë të punës së forumit për vitin 2020. Plani kornizë përmban katër tema për takime dhe dy konference, njëra vjetore e forumit dhe konferenca tjetër rajonale e kërkuar edhe nga anëtarët e forumit. Mirëpo, meqenëse ende jemi në një situatë të pandemisë dhe nuk mund të parashikohet situata në të ardhmen sa i përket pandemisë, thuajse ka pasur një pajtim që konferenca rajonale mos të mbahet këtë vit. Sa i përket konferencës vjetore të forumit, mbetet të diskutohet dhe varësisht nga situata me pandeminë, të definohet në të ardhmen në takimet e forumit. Po ashtu, një prej pikave / temave që është kërkuar të jetë një prej temave të forumit në këtë plan ishte edhe sa i përket sfidave të komunave në situatën post-COVID. Gjatë takimit po ashtu është diskutuar ideja që të ketë një afat për komente nga anëtarët e forumit në planin kornizë të punës mirëpo ideja e pasjes së temave fikse në plan të punës është marrë me hezitim nga disa përfaqësues të disa organizatave të shoqërisë civile të cilët më shumë kanë parapëlqyer faktin e caktimit të temave sipas nevojës dhe zhvillimeve në qeverisjen lokale. Po ashtu në këtë pikë është prezantuar shkurtimisht edhe Koncepti për vizibilitetin e punës së forumit, pra ideja e pasjes së një vegze të forumit e cila do të vendosej në kuadër të uebsajtit të MAPL-së. Ideja është përkrahur nga disa përfaqësues të disa organizatave të shoqërisë civile dhe po ashtu nga MAPL.

**Tema 4: Prezantim i punës së OJQ-ve për vitin 2020**

z. Bekim Salihu ka njoftuar të gjithë pjesëmarrësit e takimit se Instituti GAP do të publikojë brenda pak ditës një analizë mbi ndikimin e pandemisë të shkaktuar nga COVID-19 në komuna, ndikimi në të hyrat vetanake, qeverisje dhe aspekte tjera të cilat do të mund të lexohen në punim. MAPL dhe përfaqësues të DEMOS ishin të interesuar që analiza të ndahet me të gjithë në mënyrë që të kenë nivelin e njëjtë të informatave në këtë fushë.

z. Valon Xhabali nga Ec Ma Ndryshe ka njoftuar pjesëmarrësit tjerë në takim për hulumtimet mbi atë se si komunat i janë përgjigjur dhe po ballafaqohen me gjendjen e krijuar me pandeminë globale COVID-19. Këto hulumtime janë bërë në kuadër të programit “*Qytetaria aktive dhe komunat përgjegjëse në Kosovë*” i cili është duke u implementuar nga një grup i organizatave: Ec Ma Ndryshe, Syri i Vizionit, Communication for Social Development dhe Demokraci Plus (D+). Hulumtimi përkatës është ndarë gjatë takimit përmes emailit më anëtarët e forumit.

**Konkluzionet e takimit**

* Të vazhdojnë diskutimet e forumit sa i përket sidomos gjendjes dhe sfidave të komunave pas situatës së krijuar nga COVID-19;
* Takimet e forumit do të vazhdojnë të mbahen në formën virtuale deri në një pajtim të anëtarëve të forumit për takime me prezencë fizike që janë të kushtëzuara nga përmirësimi i mëtejmë i situatës me COVID-19 në Kosovë;
* Ideja e punimit të një vegze të forumit në kuadër të uebsajtit të forumit mund të nisë së aplikuari dhe pastaj të prezantohet dhe diskutohet me anëtarët e forumit;
* Data e takimit të radhës do të përcaktohet në vazhdim në mes të MAPL dhe kryesuesit të ardhshëm të takimit;
* Takimi i radhës do të kryesohet nga znj. Debora Peci nga organizata Demokraci Plus (D+)